b'\n_START_ARTICLE_\nMoskovski zapiski\n_START_PARAGRAPH_\nMoskovski zapiski (latinsko Rerum moscoviticarum commentarii) so knjiga barona \xc5\xbdige Herbersteina iz leta 1549, ki obravnava moskovsko dr\xc5\xbeavo 16. stoletja z geografskega, zgodovinskega in etnolo\xc5\xa1kega vidika. Delo je bilo osnovni (in eden redkih) vir podatkov o Moskovski veliki kne\xc5\xbeevini za Evropejce._NEWLINE_\xc5\xbdiga Herberstein je bil avstrijski diplomat, ki je bil dvakrat \xe2\x80\x93 v letih 1517 in 1526 \xe2\x80\x93 poslan v Moskovsko veliko kne\xc5\xbeevino kot veleposlanik. V Vipavi rojeni diplomat je poznal slovenski jezik, zaradi \xc4\x8desar se je zna\xc5\xa1el tudi v drugem slovanskem, rusko govore\xc4\x8dem okolju. Zaradi redkih virov o Moskoviji, ki so bili vrh tega ve\xc4\x8dinoma nenatan\xc4\x8dni, je sam raziskal tamkaj\xc5\xa1nje okolje.\n_START_SECTION_\nHerbersteinova raziskovanja\n_START_PARAGRAPH_\nHerberstein je gojil veliko zanimanje do Moskovske velike kne\xc5\xbeevine povezanih stvarnosti, zato je obse\xc5\xbeno raziskoval tamkaj\xc5\xa1njo kulturo in okolje, pomagal pa si je z izpra\xc5\xa1evanjem doma\xc4\x8dinov, prebiranjem publikacij ter primerjanjem teh s svojimi opazovanji, saj je mno\xc5\xbeica virov izhajala iz Evrope, in sicer od avtorjev, med katerimi vsi niti niso obiskali Moskovije. Zaradi tega mu je prav pri\xc5\xa1la tudi stara moskovska knji\xc5\xbeevnost. Pri svojem delu naj bi se oprl le na ob\xc4\x8de potrjene resnice, ki jih je iz\xc4\x8drpal iz ve\xc4\x8d virov.\n_START_SECTION_\nVpliv knjige na evropsko znanje\n_START_PARAGRAPH_\nGlede na svoja zajetna opazovanja je \xc5\xbdiga Herberstein lahko napisal prvo nadrobno etnografijo Moskovske velike kne\xc5\xbeevine, ki je zajemala za tisti \xc4\x8das izredno natan\xc4\x8dno znanje o gospodarstvu, religiji, politiki in politi\xc4\x8dni kulturi, zgodovini in navadah Moskovske dr\xc5\xbeave ter prebivalstva._NEWLINE_Delo je mo\xc4\x8dno vplivalo na evropske nazore o moskovskem svetu. Kljub temu, da so ti obravnavali Moskovsko veliko kne\xc5\xbeevino kot absolutisti\xc4\x8dno, despotsko monarhijo, je Herbersteinov zapis \xc5\xa1e bolj poudaril absolutno mo\xc4\x8d monarhi\xc4\x8dnega sistema in ozna\xc4\x8dil moskovskega samooklicanega carja za vladarja, ki v stopnji nadzora preka\xc5\xa1a vse preostale svetovne vladarje. Zraven tega pa je opisal prebivalce te dr\xc5\xbeave kot manj naklonjene in predane oblasti, kot so jih v tem ozna\xc4\x8dili poprej\xc5\xa1nji pisci. Po njegovih opazovanjih in zapiskih sode\xc4\x8d je bila Moskovska kne\xc5\xbeevina sistem, poln nestabilnosti in politi\xc4\x8dnih trenj, monarhija pa naj bi \xc5\xa1ele pred kratkim pri\xc5\xa1la do trdne oblasti. Njen prvi car Ivan III. naj bi po knjigi sode\xc4\x8d bil tiran, ki je rad pijan\xc4\x8deval in zatiral \xc5\xbeenske ter nikakor vladal pravi\xc4\x8dno in po na\xc4\x8delih enakosti. Njegov pohod na oblast je \xc5\xa1el preko izgonov celotnih populacij za zatrtje lokalnih vladarjev ter zatiranj prej neodvisnih princev ter plenjenja dobrin kmetom, ki sta ga izvajala plemstvo in vojska._NEWLINE_Delo Rerum moscoviticarum commentarii je bilo prevedeno v ve\xc4\x8d jezikov, med drugim tudi v sloven\xc5\xa1\xc4\x8dino in angle\xc5\xa1\xc4\x8dino.'